Gyvatės apkabinimas

Gyvatės apkabinimas () – 2015 m. sukurtas bendras Kolumbijos, Venesuelos ir Argentinos autorių filmas. Režisierius – kolumbietis Siras Gera. Filmas laimėjo virš 10 laimėjimų įvairiuose tarptautiniuose festivaliuose ir buvo nominuotas „Oskarui“.

Filmas paremtas vokiečių etnologo Teodoro Kocho-Grunbergo (1872–1924) ir amerikiečių biologo Ričardo Evanso Šulco dienoraščiais.

 Siužetas 

Filmo veiksmas vyksta rytų Kolumbijoje, Amazonės džiunglėse. Sergantį vokiečių etnologą Teo fon Martijų jo pagalbininkas Manduka atgabena pas vienišą šamaną Karamakatę. Šamanas imasi gydyti baltąjį, bet sako, kad jį galintis išgydyti tik jakrunos augalas, kurį turi jo gentainiai. Greta vaizduojama kita istorija: amerikiečių botanikas Evanas sutinka seną Karamakatę ir, remdamasis Teo užrašais, taip pat ieško jakrunos.

Keliautojai regi kaučiuko rinkėjų nežmoniškumą, džiunglių viduryje esančią katalikišką misiją, kurią valdo sadistiškas vienuolis, o kitą kartą – mesiju pasiskelbęs brazilas. Karamakatė – savo genties netekęs šamanas – atskleidžia tradicinę pasaulėvoką, dvasinį mokymą.

 Aktoriai 

 Nilbio Torres – jaunas šamanas Karamakatė
 Antonio Bolívar – senas Karamakatė
 Jan Bijvoet – vokiečių etnografas Teo fon Martijus
 Brionne Davis – amerikiečių botanikas Evanas
 Luigi Sciamanna – Gasparas
 Yauenkü Migue – Teo pagalbininkas Manduka
 Nicolás Cancino – Anicetas

 Apdovanojimai 

Filmas laimėjo Kanų, Limos, Mar del Platos, Roterdamo, Jerevano, Odesos, Rivjeros, Sandenso ir kt. festivalių apdovanojimus, bei pateko į penketuką „Oskarams“ nominuotų filmų geriausio kitakalbio filmo kategorijoje.

Kategorija:2015 filmai
Kategorija:Filmai apie indėnus
Kategorija:Kolumbijos filmai